Predkladacia správa

Ministerstvo financií Slovenskej republiky predkladá návrh legislatívneho zámeru ako iniciatívny materiál.  
 
Platná právna úprava bola prijatá v roku 2006 a z filozofického hľadiska a z hľadiska prístupu k regulácii v tejto oblasti nebola zásadným spôsobom zmenená a stále reguluje primárne informačné systémy verejnej správy, ale nie aj ostatné súčasti informačných technológií verejnej správy (ďalej len „ITVS“). Revízia ustanovení platnej právnej úpravy je potrebná aj s ohľadom na vývoj v oblasti informačných technológií, ale aj s ohľadom na zmeny vo vnímaní a v stave realizácie informatizácie verejnej správy na Slovensku. Vzhľadom na to, že návrh prináša systémovú zmenu, navrhuje sa ju realizovať prijatím nového zákona v tejto oblasti, ktorý nahradí doterajšiu úpravu zákona č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov. 
 
Cieľom je prijatie návrhu zákona o výkone správy v oblasti ITVS, ktorý ustanoví komplexnú právnu úpravu správy ITVS tak, aby boli jednotným spôsobom pokryté všetky oblasti vedenia a riadenia v správe ITVS, od fázy plánovania a organizácie až po monitoring a hodnotenie. Nadväzne na to je cieľom návrhu zákona ustanoviť jednotný spôsob plnenia povinností pri výkone všetkých fáz riadenia v správe ITVS.      
 
Vychádzajúc z deklarovaného cieľa by mal návrh zákona upravovať najmä nasledujúce oblasti
·         základné pojmy, vrátane nového pojmu ITVS,
·         v rámci pôsobnosti vymedzenie okruhu povinných osôb,
·         vymedzenie vedenia v správe ITVS,
·         vymedzenie riadenia v správe ITVS, pod ktoré budú patriť štyri základné oblasti, a to
o   plánovanie a organizácia,
o   obstaranie a implementácia,
o   prevádzka, servis a podpora a
o   monitoring a hodnotenie výkonu riadenia v správe ITVS,
·         ustanovenie pravidiel pre oblasť bezpečnosti, a to pre každú zo štyroch základných oblastí riadenia v správe ITVS, ako sú uvedené vyššie,
·         ustanovenie štandardov pre ISVS a noriem a referenčných rámcov pre úpravu podrobností v správe ITVS.
 
Samotný návrh legislatívneho zámeru v rozpočtovom roku 2015 a 2016 nezakladá zvýšené nároky na štátny rozpočet, na rozpočty obcí a vyšších územných celkov, ani na hospodárenie verejnoprávnych inštitúcií. Dopady na túto oblasť budú identifikované až v rámci paragrafového znenia návrhu zákona, ktorý plánujeme predložiť do vlády v roku 2017. Ak si právna úprava správy ITVS vyžiada výdavky na strane verejných prostriedkov, tieto budú zabezpečené v rámci schválených limitov výdavkov jednotlivých subjektov verejnej správy. Návrh nemá vplyv na hospodárenie podnikateľskej sféry a iných právnických osôb, ani sociálne vplyvy a nemá negatívny vplyv na životné prostredie ani na informatizáciu spoločnosti.
 Predložený návrh legislatívneho zámeru je v súlade s Ústavou Slovenskej republiky, zákonmi Slovenskej republiky, s medzinárodnými zmluvami a inými dokumentmi, ktorými je Slovenská republika viazaná a s právom Európskej únie.
 Návrh zákona bol predmetom medzirezortného pripomienkového konania, z ktorého vyplynuli pripomienky odporúčajúceho i zásadného charakteru. Opodstatnené pripomienky boli do materiálu riadne zapracované. Všetky pripomienky zásadného charakteru boli vysporiadané a materiál sa predkladá na rokovanie Legislatívnej rady vlády SR bez rozporov.